
ELEMENTI OCJENJIVANJA

1. Razumijevanje slušanjem
2. Usmeno izražavanje i stvaranje
3. Pisano izražavanje i stvaranje
4. Kulturni sadržaji i aktivnost









Vrednovanje odgojno-obrazovnih ishoda u nastavnome predmetu Slovački jezik i kultura u skladu je s načelima postavljenima Okvirom za vrednovanje procesa i ishoda učenja u osnovnim i srednjim školama. U sklopu kurikuluma predmeta opisuju se elementi i pristupi vrednovanju te načini davanja povratnih informacija i izvješćivanja o usvojenosti odgojno-obrazovnih ishoda.

Elementi vrednovanja u Slovačkom jeziku i kulturi znanja su i vještine definirane odgojno-obrazovnim ishodima unutar domena Komunikacija i jezik, Književnost i stvaralaštvo te Kultura i mediji. Ostvarenost ishoda iz domene Komunikacija i jezik te dio ishoda iz domene Književnost i stvaralaštvo i Kultura i mediji, koje se odnose na usvajanje znanja, iskazuje se opisno u prvom razredu prvog polugodišta, odnosno opisno i brojčano od prvog razreda u drugom polugodištu dok se usvojenost ishoda iz Kulture i medija, koji se odnose na ovladavanje vještinama i razvoj stavova, odnosno ishodi vezani uz kreativno izražavanje, iskazuju u svim odgojno-obrazovnim ciklusima isključivo opisno, što jednako vrijedi i za osnovne i za srednje škole.

Vrednuje se opisno i brojčano. Opisno vrednovanje uključuje praćenje razvoja učenikovih sposobnosti i vještina te njegov odnos prema radu i evidentira se u imenik u prostor za opisno praćenje. Brojčano vrednovanje uključuje praćenje učenikove razine usvojenosti znanja i upisuje se u imenik brojkom (ocjenom) od 1 do 5.

Učenička se izvedba procjenjuje temeljem unaprijed izrađenih kriterija za jezičnu vještinu koja se vrednuje u skladu s unaprijed određenim znanjima o jeziku i vještinama za upotrebu jezičnoga znanja u komunikacijskome činu.

Funkcionalni aspekt jezika ima prednost pred formalnim aspektom te su zbog toga kriteriji razumljivosti poruke i ostvarenja jezične interakcije nadređeni kriteriju točnosti.

Pri vrednovanju vodi se računa o tome da ovladavanje jezičnim zakonitostima nije samo sebi svrha, već je sredstvo za ostvarivanje uspješne komunikacije te da su pogreške u jezičnome izričaju prihvatljiva i očekivana sastavnica ovladavanja jezikom.

Vrednovanje za učenje

Učinkovito vrednovanje za učenje uključuje učiteljevo kontinuirano i sustavno prikupljanje i bilježenje informacija o ostvarenosti odgojno-obrazovnih ishoda tijekom odgojno-obrazovnoga procesa. Ono je sastavni dio procesa učenja i poučavanja koji ne rezultira ocjenama. Usmjereno je na poticanje refleksije o učenju, na razumijevanje procesa i rezultata učenja te na povećanje učinkovitosti učenja i poučavanja.

Vrednovanje za učenje uključuje različite formalne i neformalne metode te raznolike formate poput postavljanja pitanja, provjere domaćih zadaća, kraćih pisanih provjera znanja, anegdotskih zabilješki, opažanja itd.

Vrednovanje kao učenje

Vrednovanje kao učenje podrazumijeva aktivno uključivanje učenika u proces vrednovanja uz stalnu podršku učitelja, a odvija se putem sustavne samorefleksije, samovrednovanja i vršnjačkoga vrednovanja radi poticanja učenikove autonomije i samoreguliranog učenja, tj. razvoja svijesti o vlastitome učenju. U ovom se procesu vrednovanja koriste dnevnik učenja, rubrike za samovrednovanje i vršnjačko vrednovanje, upitnici, razredna rasprava i sl. Učenici su uključeni u izradu kriterija za vrednovanje i samovrednovanje što pridonosi njihovu razumijevanju razine usvojenosti znanja i razvijenosti vještina i stavova potrebne za ostvarivanje odgojno-obrazovnih ishoda. Kao ni vrednovanje za učenje, ni ovaj proces ne rezultira ocjenama, već kvalitativnim povratnim informacijama.

Vrednovanje naučenoga

Vrednovanje naučenoga prvenstveno je sumativno, a može služiti i u formativne i dijagnostičke svrhe za planiranje daljnjega učenja i poučavanja. Svrha je utvrđivanje razine usvojenosti odgojno-obrazovnog ishoda definiranih kurikulumom predmeta Slovački jezik i kultura tijekom godine ili na kraju školske godine, kao i upozoravanje na dijelove komunikacijske kompetencije koji zahtijevaju poboljšanje. Ostvarenost odgojno-obrazovnih ishoda vrednuje se s obzirom na definirane razine usvojenosti odgojno-obrazovnih ishoda. Učitelj prilikom vrednovanja za svaki element vrednovanja prema tim razinama razrađuje deskriptore koji određuju opseg znanja, dubinu razumijevanja i stupanj razvijenosti vještina potreban za određenu ocjenu.

Koriste se usmene i pisane provjere znanja, učenički projekti, rasprave, eseji, simulacije itd. Ocjena se temelji na jednome ili na više oblika vrednovanja. Oblici i sadržaji provjere odgovaraju zahtjevima jezične uporabe u stvarnim jezičnim, situacijskim i kulturnim uvjetima u kojima se traži uporaba različitih znanja, vještina i sposobnosti.

Način i kriteriji vrednovanja i rezultati unaprijed su definirani i jasni učitelju, učeniku i roditelju.

Izvješćivanje

Sustavnim i redovitim izvješćivanjem o učenikovu napredovanju u svim domenama daje se povratna informacija o razini ostvarenosti odgojno-obrazovnih ishoda te se predlažu načini i postupci potrebni za njihovo poboljšanje.

Formiranje zaključne ocjene

Prilikom određivanja završne ocjene učitelj uzima u obzir ostvarenost ishoda provjerenu različitim oblicima vrednovanja u više vremenskih točaka. Tijekom svih odgojno-obrazovnih ciklusa završna (pr)ocjena proizlazi iz razine usvojenosti odgojno-obrazovnih ishoda iz svih triju domena.

Ocjena ne mora proizlaziti nužno iz aritmetičke sredine.

Budući da je pohađanje nastave Slovačkog jezika i kulture otvoreno učenicima s različitim razinama predznanja ili bez predznanja, kao i da se mogu uključiti u nastavni proces u bilo kojem ciklusu, učitelj može individualnim pristupom prilagoditi očekivane ishode te u skladu s tim izvršava i vrednovanje.






Razine usvojenosti odgojno-obrazovnoga ishoda opisno određuju širinu znanja, dubinu razumijevanja i stupanj razvijenosti vještina i usvojenosti stavova u četirima kategorijama (zadovoljavajuća, dobra, vrlo dobra i iznimna). U ovom dokumentu (KURIKULUM ZA NASTAVNI PREDMET SLOVAČKI JEZIK I KULTURA U OSNOVNIM I SREDNJIM ŠKOLAMA U REPUBLICI HRVATSKOJ (MODEL C)) nalazi se samo razina usvojenosti »dobar«. Ova razina ne predstavlja školsku ocjenu dobar, nego služi kao okvir za procjenu ostvarenosti i razumijevanja dubine i širine ishoda na kraju razreda.

Odgojno-obrazovni ishodi na razini usvojenosti »dobar« na kraju razreda:

	1. razred
	Učenik uglavnom razumije dio učestalih riječi i vrlo kratkih te vrlo jednostavnih rečenica ako se govori polako, jasno, razgovijetno i uz dosta ponavljanja. Učenik uz povremenu pomoć prepoznaje veći dio grafijskih slika učestalih riječi te vrlo kratkih i vrlo jednostavnih rečenica. Učenik uz povremenu pomoć govori učestale riječi i vrlo jednostavne rečenice. Učenik uz povremenu pomoć sudjeluje u vrlo kratkom i vrlo jednostavnom razgovoru. Učenik uz povremenu pomoć izražava svoja zapažanja, misli i osjećaje te opisuje situacije iz svakodnevnog života slične onima u tekstu. Učenik sluša/čita s razumijevanjem vrlo kratak književni tekst. Učenik usmeno odgovara na pitanja o sadržaju teksta. Učenik uz povremenu pomoć uočava i prepoznaje osnovna obilježja slovačke kulture i uočava sličnosti s hrvatskom kulturom. Učenik se uz učiteljev poticaj uključuje i sudjeluje u aktivnostima. Učenik uz poticanje pokazuje zanimanje za slovačku kulturu.

	2. razred
	Učenik razumije dio napisanih riječi i vrlo kratke rečenice u slovačkomu govornom području. Učenik razumije dio napisanih riječi te vrlo kratke i jednostavne rečenice u pisanom dijelu slovačkoga govornog područja. Učenik djelomično samostalno govori kratke riječi i vrlo kratke rečenice. Učenik sudjeluje u kratkom razgovoru te uz povremenu pomoć koristi naučene kratke i jednostavne rečenice. Učenik uz povremenu pomoć izražava svoja zapažanja, misli i osjećaje te opisuje situacije iz svakodnevnog života slične onima u tekstu. Učenik sluša/čita s razumijevanjem književni tekst, uz povremenu pomoć učitelja usmeno odgovara na pitanja o sadržaju teksta i prepoznaje književne vrste prema obliku. Učenik se uz povremeni poticaj i povremenu učiteljevu pomoć stvaralački izražava. Učenik uz povremenu pomoć nabraja najosnovnije činjenice i obilježja slovačke kulture i tradicije. Učenik se uz učiteljev poticaj uključuje i sudjeluje u aktivnostima te uz učiteljevu pomoć primjenjuje najosnovnije tehnike kreativnog izražavanja na slovačkom jeziku.

	3. razred
	Učenik uz povremenu pomoć razumije vrlo kratke i jednostavne rečenice u govornome i pisanome obliku. Učenik uz povremenu pomoć i djelomično točno pravilno govori poznate riječi i kratke rečenice. Učenik uz povremenu pomoć sudjeluje u vrlo kratkom i jednostavnom razgovoru. Učenik uz povremenu pomoć piše vrlo kratak i vrlo jednostavan tekst poznate tematike na temelju predloška uz manje pogreške. Učenik uz povremenu pomoć izražava svoja zapažanja, misli i osjećaje i prepoznaje situacije iz teksta u svakodnevnom životu. Učenik sluša/čita s razumijevanjem književni tekst, uz povremenu pomoć usmeno odgovara na pitanja o sadržaju teksta. Učenik uz povremenu pomoć pronalazi podatke u obavijesnom tekstu iz različitih izvora. Učenik uz povremenu pomoć razlikuje osnovne obrasce uljudnoga ophođenja karakteristične za slovačku kulturu. Učenik se uz učiteljev poticaj uključuje i sudjeluje u aktivnostima.

	4. razred
	Učenik uz povremenu pomoć razumije i reproducira niz jednostavnih rečenica i kratkih tekstova. Učenik uz povremenu pomoć sudjeluje u vrlo kratkom i jednostavnom razgovoru. Učenik uz povremenu pomoć piše vrlo kratak i jednostavan tekst poznate tematike na temelju predloška uz manje pogreške. Učenik uz povremenu pomoć iskazuje i objašnjava svoja zapažanja i misli nakon slušanja/čitanja književnoga teksta te povezuje sadržaj i temu teksta sa stvarnim iskustvom. Učenik čita književni tekst i uz povremenu pomoć prepričava tekst. Učenik uz povremenu pomoć pronalazi ključne podatke i poruku teksta iz različitih izvora. Učenik uz povremenu pomoć navodi i imenuje posebnosti slovačke kulture te razlikuje i uspoređuje odabrana obilježja Republike Slovačke slična/istovjetna onima u hrvatskoj kulturi. Učenik se uz učiteljev poticaj uključuje i sudjeluje u aktivnostima i uz učiteljevu pomoć primjenjuje tehnike kreativnog izražavanja na slovačkom jeziku.


	5. razred
	Učenik uz povremenu pomoć razumije kratak tekst na zadanu temu. Učenik uz povremenu pomoć sudjeluje u kratkom i jednostavnom razgovoru i uz pomoć govori niz jednostavnih rečenica i kratkih tekstova. Učenik uz povremenu pomoć piše kratak i jednostavan tekst na zadanu temu i na osnovu predloška uz manje pogreške. Učenik uz povremenu pomoć učitelja čita i prepričava književni i neknjiževni tekst. Učenik uz povremenu pomoć iznosi svoja zapažanja i misli te sudjeluje u razgovoru o zadanom tekstu. Učenik uz povremenu pomoć pronalazi podatke zadane tematike iz različitih medija primjerenih dobi učenika. Učenik uz povremenu pomoć uočava sve obrasce ponašanja i ophođenja karakteristične za slovačku kulturu. Učenik se uz učiteljev poticaj uključuje i sudjeluje u aktivnostima.


	6. razred
	Učenik uz povremenu pomoć razumije srednje dugi tekst iz poznatog okruženja i uz povremenu pomoć govori kraće tekstove. Učenik uz povremenu pomoć sudjeluje u kraćoj konverzaciji. Učenik uz povremenu pomoć piše kratak tekst iz svog okruženja na temelju predloška uz manje pogreške. Učenik uz povremenu pomoć obrazlaže svoje stavove i iskustva. Učenik uz povremenu pomoć interpretira tekst i iznosi stavove. Učenik uz povremenu pomoć vrši odabir informacija i izvršava zadatke. Učenik uz povremenu pomoć navodi i imenuje sličnosti i razlike među različitim kulturama. Učenik se uz učiteljev poticaj uključuje i sudjeluje u aktivnostima. 


	7. razred
	Učenik uz povremenu pomoć razumije srednje dugi tekst iz poznatog okruženja i uz povremenu pomoć govori kraće tekstove. Učenik uz povremenu pomoć sudjeluje u kraćoj konverzaciji. Učenik uz povremenu pomoć piše kratak tekst iz svog okruženja na temelju predloška uz manje pogreške. Učenik uz povremenu pomoć obrazlaže svoje stavove i iskustva. Učenik uz povremenu pomoć interpretira tekst i iznosi stavove. Učenik uz povremenu pomoć vrši odabir informacija i izvršava zadatke. Učenik uz povremenu pomoć navodi i imenuje sličnosti i razlike među različitim kulturama. Učenik se uz učiteljev poticaj uključuje i sudjeluje u aktivnostima. 

	8. razred
	Učenik uz povremenu pomoć razumije srednje dugi tekst poznate tematike te uz povremenu pomoć govori srednje duge tekstove. Učenik uz povremenu pomoć sudjeluje u srednje dugom razgovoru. Učenik uz povremenu pomoć piše srednje dugi tekst poznate tematike. Učenik uz povremenu pomoć tumači književni tekst. Učenik uz povremenu pomoć interpretira književni tekst. Učenik uz povremenu pomoć objašnjava medijske tekstove i njihove poruke. Učenik uz povremenu pomoć povezuje nove informacije o Republici Slovačkoj, slovačkoj kulturi, kulturi slovačke nacionalne manjine u Hrvatskoj i drugim kulturama te primjenjuje informacije u poznatome kontekstu. Učenik se uz učiteljev poticaj uključuje i sudjeluje u aktivnostima.




